Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 21 Νοεμβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 212/15-11-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, σχετικά με την αξιοποίηση του Ολυμπιακού Σκοπευτηρίου στο Μαρκόπουλο Αττικής. 2. Η με αριθμό 207/14-11-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Παιδείας Έρευνας και Θρησκευμάτων, σχετικά με την ολοκλήρωση της αναβάθμισης των Ανώτατων Τεχνολογικών Εκπαιδευτικών Ιδρυμάτων (Α.Τ.Ε.Ι.). 3. Η με αριθμό 195/11-11-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την άρση των εμποδίων για την αξιοποίηση του πρώην αεροδρομίου του Ελληνικού. 4. Η με αριθμό 220/15-11-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, σχετικά με την είσπραξη της συνδεδεμένης ενίσχυσης σε ριζοπαραγωγούς της περιοχής στην Ανθήλη του Νομού Φθιώτιδας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 213/15-11-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με την ολοκλήρωση του έργου της μαρίνας Μεσολογγίου. 2. Η με αριθμό 208/14-11-2016 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Οικονομικών, σχετικά με την απονομή μισθολογικών προαγωγών, διαβαθμίσεων, στα στελέχη των Ενόπλων Δυνάμεων και των Σωμάτων Ασφαλείας. 3. Η με αριθμό 198/11-11-2016 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις ασφαλιστικές διευκολύνσεις επιχειρήσεων, εργοδοτών ή ασφαλισμένων των δήμων της Ιεράς Πόλεως Μεσολογγίου και Ναυπακτίας λόγω των φυσικών καταστροφών στις 21 και 22-10-2016. 4. Η με αριθμό 221/15-11-2016 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τους Υπουργούς Ψηφιακής Πολιτικής, Τηλεπικοινωνιών και Ενημέρωσης και Οικονομικών, σχετικά με τις καθυστερήσεις στην καταβολή δεδουλευμένων σε πρώην συμβασιούχους της ΕΡΤ. 5. Η με αριθμό 180/7-11-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υποδομών και Μεταφορών, σχετικά με τις κωλυσιεργίες στην έναρξη των εργασιών αποκατάστασης του παλαιού Δικαστικού Μεγάρου Άρτας. 6. Η με αριθμό 182/7-11-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τη διαχείριση των κόκκινων δανείων της πρώην «ΑΤΕ BANK», κατά άδικο τρόπο για τους οφειλέτες της. 7. Η με αριθμό 164/1-11-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις έντονες βροχοπτώσεις στο Νομό Αιτωλοακαρνανίας. 8. Η με αριθμό 127/18-10-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου. 9. Η με αριθμό 62/10-10-2016 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς. 10. Η με αριθμό 173/3-11-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση του μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ). 11. Η με αριθμό 199/14-11-2016 επίκαιρη ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Συρμαλένιου προς τον Υπουργό Αγροτικής Ανάπτυξης και Τροφίμων, σχετικά με την ανάγκη για λήψη συγκεκριμένων μέτρων για την παράκτια αλιεία. 12. Η με αριθμό 202/14-11-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τις καταστροφές στην αγροτική παραγωγή από τις βροχοπτώσεις, χαλαζοπτώσεις, πλημμύρες στον Νομό Τρικάλων. 13. Η με αριθμό 192/10-11-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ένταξη του εμβολίου για τη μηνιγγίτιδα τύπου Β στο εθνικό πρόγραμμα εμβολιασμών. 14. Η με αριθμό 194/11-11-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με την καταβολή των δεδουλευμένων στους εργαζόμενους του Γενικού Νοσοκομείου Βόλου που εκκρεμούν από το 2014. 15. Η με αριθμό 197/11-11-2016 επίκαιρη ερώτηση του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Αγροτικής Ανάπτυξης και Τροφίμων, σχετικά με το πρόβλημα της αύξησης του πληθυσμού των αδέσποτων ζώων στη χώρα μας. 16. Η με αριθμό 148/31-10-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την ολοκλήρωση των διαδικασιών για την πρόσληψη μόνιμου προσωπικού στα νοσοκομεία της χώρας. 17. Η με αριθμό 45/5-10-2016 της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοκοικονόμου προς τον Υπουργό Υγείας, σχετικά με τις σοβαρότατες ελλείψεις προσωπικού και χρηματοδότησης στο Εθνικό Κέντρο Αποκατάστασης. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) Η με αριθμό 211/10-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την υποχρεωτική ασφάλιση των μικρών δραστηριοτήτων σε χωριά κάτω των δύο χιλιάδων κατοίκων. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η τέταρτη με αριθμό 189/8-11-2016 επίκαιρη ερώτηση του δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εξωτερικών, σχετικά με την προσπάθεια υφαρπαγής της ακίνητης περιουσίας Ελλήνων στη Χειμάρρα, που εξισούται με ξεριζωμό. Στην επίκαιρη ερώτηση θα απαντήσει ο Υφυπουργός Εξωτερικών κ. Αμανατίδης. Παρακαλώ, κύριε Μίχο, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, τα Τίρανα, τα οποία ανήκουν εμφανώς στη σφαίρα επιρροής της Τουρκίας, αρχίζουν βαθμηδόν να υιοθετούν την πρακτική της Τουρκίας ενάντια στα εθνικά κυριαρχικά δικαιώματα της χώρας μας και ειδικότερα να αμφισβητούν ανεπιφυλάκτως την παρουσία της ελληνικής μειονότητας. Συγκεκριμένα, την 28η Οκτωβρίου, που είναι και σημαντική ημέρα, ο Δήμαρχος Χειμάρρας προέβη ουσιαστικώς σε προσπάθεια εκτοπισμού δεκαεννέα ελληνικών οικογενειών, διά επιστολής - ειδοποιητηρίου, η οποία και έδινε προθεσμία πέντε ημερών για εκκένωση από τις οικίες τους, με το αιτιολογικό ότι επίκειται κατεδάφισή τους λόγω σχεδίου αναπτύξεως του κέντρου της Χειμάρρας. Η επίδοση αυτή έγινε χωρίς να γίνεται αναφορά στο σχετικό νομικό πλαίσιο, ενώ σύμφωνα με τους άμεσα εμπλεκομένους, η ενέργεια αυτή εντάσσεται στο γενικότερο σχεδιασμό εκδιώξεως των Ελλήνων από τις πατρογονικές του εστίες, εξυπηρετώντας και επιχειρηματικά συμφέροντα. Σας ερωτώ: Τι έκβαση είχε τελικώς η απαράδεκτη αυτή απόπειρα ξεριζωμού Ελλήνων από την περιοχή της Χειμάρρας και σε ποιες ενέργειες προτίθεστε να προβείτε, προκειμένου να προασπισθεί σε θεσμικό επίπεδο η μόνιμη διαμονή των ελληνικών οικογενειών στις πατρογονικές τους εστίες και να αποτραπεί διά παντός η εκτόπισή τους; Ευχαριστώ.
Κύριε Υπουργέ, έχετε τον λόγο.
Κύριε Βουλευτά, θα μπω αμέσως στο θέμα της ερώτησής σας. Αρχικά, με δύο ανακοινώσεις μας το Υπουργείο Εξωτερικών εξέφρασε την ανησυχία του για τις εξελίξεις στην περιοχή και κάλεσε τις αλβανικές αρχές να προβούν άμεσα στην ακύρωση των προγραμματιζόμενων κατεδαφίσεων και να προχωρήσουν σε ουσιαστική διαβούλευση με τους κατοίκους για την ανάπλαση της Χειμάρρας. Επίσης, καλέσαμε την Αλβανία να αποδείξει στην πράξη ότι λειτουργεί ως κράτος δικαίου προστατεύοντας όλους τους πολίτες της, ανεξαρτήτως εθνικής καταγωγής, από αυθαιρεσίες και παρανομίες. Στη συνέχεια και λόγω της συνεχιζόμενης αρνητικής στάσης των Τιράνων εν προκειμένω, προβήκαμε σε αυστηρό διάβημα στον εδώ πρέσβη της Αλβανίας. Επιπροσθέτως, προχωρήσαμε σε ενημέρωση των αρμόδιων διεθνών οργανισμών, των εκπροσώπων της διεθνούς κοινότητας και, βεβαίως, των εταίρων μας στην Ευρωπαϊκή Ένωση. Θα ήθελα να σας ενημερώσω - και βεβαίως, πιστεύω ότι το ξέρετε - ότι προς το παρόν δεν έχει σημειωθεί περαιτέρω αρνητική εξέλιξη στο προαναφερόμενο θέμα των κατεδαφίσεων στη Χειμάρρα. Είναι αυτονόητο ότι παρακολουθούμε στενά και εκ του σύνεγγυς το όλο ζήτημα και βέβαια μέσω των διπλωματικών αρχών μας στη γειτονική χώρα, οι οποίες παραμένουν πάντα στο πλευρό των ομογενών μας. Στη δευτερολογία μου θα αναφερθώ αναλυτικότερα.
Κύριε Μίχο, έχετε πάλι τον λόγο για τρία λεπτά.
Ευχαριστώ. Πριν από λίγες ημέρες μάθαμε ότι η Τουρκία, ο Ερντογάν - και μάλιστα τον ευχαρίστησε ο Πρωθυπουργός της Αλβανίας - έκανε δώρο τις στολές των αστυνομικών σε όλη την Αλβανία. Από την άλλη, ακόμα δεν μας έχουν αφήσει να πάρουμε τα κόκαλα των ανθρώπων που είναι θαμμένοι εκεί. Μιλάμε για σχέδιο ανάπτυξης, από ό,τι λένε οι Αλβανοί, στο κέντρο των Τιράνων. Δόθηκε κάποια αποζημίωση στις δεκαεννέα οικογένειες να πάνε να αγοράσουν κάπου αλλού, πάλι στα πατρογονικά τους εδάφη; Επίσης, πληροφορήστε τον Πρωθυπουργό της Αλβανίας ότι την πατρίδα μας πρέπει να τη σέβεται για δύο λόγους: Πρώτα από όλα, υπάρχει ένα βιβλίο - πρέπει να πάρει να το διαβάσει - που λέγεται «Ιλλυρία: αρχαία ελληνική γη». Δεύτερον, όταν άνοιξαν τα σύνορα, εδώ ήρθαν όλοι οι Αλβανοί, όταν άνοιξε ο Χότζα τις φυλακές. Τους ντύσαμε, τους ταΐσαμε, ασχέτως με τα αίσχη που έκαναν οι περισσότεροι από αυτούς και φιλότιμο δεν έχουν, παρά συνεχίζουν να ζητάνε! Ποια είναι η Αλβανία, που αμφισβητεί την ελληνική μειονότητα και την εθνική μας κυριαρχία; Είναι ένα μικρό κρατίδιο, ένα φτιαχτό κρατίδιο από διάφορα έθνη. Είναι οι Τόσκηδες, οι Γκέγκηδες, οι Βλάχοι, οι Κουτσόβλαχοι, οι Κοσοβάροι και χίλιοι δύο. Και σηκώνουν κεφάλι αυτοί σε εμάς; Όποιος σηκώνει κεφάλι - εμείς δεν τους χρωστάμε, εάν χρωστάει κάποιος σε κάποιον, είναι αυτοί σε μας - θέλει και τράβηγμα στο αυτάκι λιγάκι και να ανέβουν λίγο πιο ψηλά οι τόνοι μας, για να καθίσουν λίγο καλύτερα, να μάθουν να μιλούν καλύτερα και να σέβονται περισσότερο την πατρίδα μας. Ευχαριστώ.
Κύριε Αμανατίδη, έχετε πάλι τον λόγο.
Κύριε Βουλευτά, έχουμε καταστήσει σε όλους τους τόνους σαφές στην αλβανική πλευρά ότι ως Κυβέρνηση και κοινή γνώμη δίνουμε ιδιαίτερη βαρύτητα στον σεβασμό και στην κατοχύρωση όλων των δικαιωμάτων της ελληνικής εθνικής μειονότητας ανεξάρτητα - και το τονίζω αυτό - από την περιοχή στην οποία διαβιούν τα μέλη της. Για εμάς, τα ζητήματα της ελληνικής εθνικής μειονότητας αποτελούν ένα ουσιώδες και αναπόσπαστο συστατικό των ελληνοαλβανικών σχέσεων και τίθενται μόνιμα, σε σταθερή βάση, στις επαφές μας με την αλβανική πλευρά. Ως προς το περιουσιακό ειδικότερα, θέλω να επισημάνω ότι προαπαιτούμενο για τη συνολική και δίκαιη αντιμετώπισή του συνιστά η ένταξη αυτού του θέματος στις προωθούμενες θεσμικές αλλαγές στη δικαιοσύνη και στο κράτος δικαίου, που επιχειρούνται στη γείτονα. Το περιουσιακό ιδιοκτησιακό ζήτημα έχει ενταχθεί και στο πλαίσιο της ευρωπαϊκής πορείας της Αλβανίας και ίσως είναι το σημαντικότερο κομμάτι στο οποίο θέλω να επιμείνω, κύριε Πρόεδρε. Οι μεταρρυθμίσεις στον τομέα της δικαιοσύνης και η προστασία των ανθρωπίνων και μειονοτικών δικαιωμάτων, περιλαμβανομένων και των περιουσιακών, αποτελούν, άλλωστε, τις δύο από τις πέντε καίριες προτεραιότητες που έχουν τεθεί στα Τίρανα ως προϋποθέσεις για την εξέταση της έναρξης ενταξιακών διαπραγματεύσεων με την Ευρωπαϊκή Ένωση. Επειδή έχουν ακουστεί και έχουν γραφεί διάφορα, θα ήθελα να σας πληροφορήσω ότι η τελευταία έκθεση της Ευρωπαϊκής Επιτροπής δεν είναι δεσμευτική σε σχέση με την πορεία της Αλβανίας στις ενταξιακές διαπραγματεύσεις. Δεύτερον, για εμάς είναι καθοριστικό αυτό που σας έχω πει και το έχουμε διαμηνύσει σε όλους τους τόνους. Πιστέψτε με ότι αυτό εδώ το έχουν λάβει σοβαρά υπ' όψιν τους, συν το ότι γίνονται προσπάθειες στο κατώτερο επίπεδο και έχουν συνεδριάσει επιτροπές - για τις οποίες αρμόδιο δεν είναι το Υπουργείο Εξωτερικών να σας απαντήσει - σε σχέση με το μεγάλο ζήτημα, πραγματικά, της ταφής των ηρώων που έπεσαν κατά την 28η Οκτωβρίου στον πόλεμο με τους Ιταλούς. Αυτές είναι οι απαντήσεις μου, κύριε Βουλευτά. Θεωρώ ότι ακολουθούμε μια σταθερή πορεία και μια πολιτική ,η οποία δεν μπορεί να μη ληφθεί υπ' όψιν από τη γείτονα χώρα. Ευχαριστώ.
Ευχαριστώ και εγώ. Ο Βουλευτής κ. Κωνσταντίνος Σκρέκας ζητεί άδεια ολιγοήμερης απουσίας στο εξωτερικό από 24 Νοεμβρίου έως 27 Νοεμβρίου 2016 και η κ. Μπακογιάννη από 18 Νοεμβρίου έως 23 Νοεμβρίου 2016, προκειμένου να συμμετάσχει στις εκδηλώσεις για την εξηκοστή επέτειο του Αθλητικού Πανεπιστημίου της Καντόνα, προσκεκλημένη του Πρύτανη και του Διοικητικού Συμβουλίου του Ιδρύματος. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Προχωρούμε στη δωδέκατη με αριθμό 143/26-10-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Σαλμά προς τον Υπουργό Εξωτερικών. Ο κ. Σαλμάς, όμως, δεν είναι αυτή τη στιγμή στην Αίθουσα, οπότε αυτή η επίκαιρη ερώτηση θα συζητηθεί αργότερα. Δυστυχώς βλέπετε ότι τώρα πρέπει να βάλουμε ποινές στους Βουλευτές, όχι στους Υπουργούς!
Ναι, γιατί έχει ήδη γίνει πολύς λόγος γι' αυτό!
Ναι, βέβαια, τώρα έχετε απόλυτο δίκιο… Προχωρούμε, λοιπόν, στη συζήτηση της δεύτερης με αριθμό 206/14-11-2016 επίκαιρης ερώτησης δευτέρου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την έκδοση των διευκρινιστικών εγκυκλίων του ν.4387/2016 «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις», προκειμένου να χορηγηθούν οι κύριες και επικουρικές συντάξεις στους νέους συνταξιούχους. Στην ερώτηση θα απαντήσει ο Υφυπουργός κ. Πετρόπουλος. Ορίστε, κύριε Αυγενάκη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, η απονομή σύνταξης αποτελεί θεμελιώδη υποχρέωση ενός κράτους δικαίου. Αποτελεί συστατικό στοιχείο του κοινωνικού κράτους δικαίου. Είναι ελάχιστο δείγμα σεβασμού των ατομικών δικαιωμάτων και μέριμνας για την τρίτη ηλικία. Δεν νοείται δημοκρατικό κράτος, αν το κράτος αυτό δεν φροντίζει για ένα επίπεδο αξιοπρεπούς διαβίωσης για τους συνταξιούχους και για τους ανθρώπους που έχουν μοχθήσει για δεκαετίες και περιμένουν να λάβουν τη σύνταξη που δικαιούνται. Και, φυσικά, δεν αναφερόμαστε σε αυτούς που εξασφάλισαν τη σύνταξη από την «πίσω πόρτα». Κύριε Υπουργέ, κοροϊδέψατε τους συνταξιούχους. Τους υποσχεθήκατε επιστροφή της δέκατης τρίτης και της δέκατης τέταρτης σύνταξης. Και όχι μόνο δεν τηρήσατε τις υποσχέσεις σας - άλλωστε, αυτό αποτελεί και πάγια τακτική της Κυβέρνησής σας - αλλά πράξατε το ακριβώς αντίθετο: Ψαλιδίσατε και άλλο τις συντάξεις ακόμα και των χαμηλοσυνταξιούχων και στη συνέχεια κόψατε και το ΕΚΑΣ, κάνοντας τους συνταξιούχους ακόμα πιο φτωχούς. Και κάνετε και κάτι άλλο, κύριε Υπουργέ: Καθυστερείτε την απονομή της σύνταξης για πολύ μεγάλο χρονικό διάστημα. Κύριε Υπουργέ, η απονομή σύνταξης σε εύλογο - δηλαδή σε σχετικά μικρό - χρονικό διάστημα από την κατάθεση της σχετικής αίτησης αποτελεί στοιχειώδη υποχρέωση της πολιτείας. Εσείς, με την πολιτική της καθυστέρησης της απονομής, καταστρατηγείτε ένα ακόμα δικαίωμα. Θα αναφερθώ στην περίπτωση των συνταξιούχων του ΙΚΑ. Σύμφωνα με τα στοιχεία του ίδιου του ΙΚΑ, εκκρεμούν σήμερα εκατόν είκοσι δύο χιλιάδες εκατόν σαράντα επτά αιτήσεις για κύριες και επικουρικές συντάξεις. Οι κύριες συντάξεις είναι εξήντα χιλιάδες τετρακόσιες ενενήντα τρεις και οι επικουρικές είναι εξήντα μία χιλιάδες εξακόσιες πενήντα τέσσερις. Καθυστερούν συντάξεις χηρείας, αναπηρικές συντάξεις. Παρά το γεγονός ότι έχουν παρέλθει ήδη έξι μήνες από την ψήφιση του νέου ασφαλιστικού νόμου, δηλαδή του ν.4387/2016, δεν έχει εκδοθεί η απαραίτητη δευτερογενής νομοθεσία, δεν έχουν εκδοθεί τα σχετικά απαραίτητα προεδρικά διατάγματα αλλά και οι διευκρινιστικές εγκύκλιοι, που είναι απαραίτητα για να εφαρμοστεί ο νόμος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Μισό λεπτό, κύριε Πρόεδρε. Αυτό έχει ως αποτέλεσμα οι νέοι συνταξιούχοι, που έχουν καταθέσει αίτηση συνταξιοδότησης μετά την ψήφιση του νόμου, δηλαδή από 12-5-2016 και μετά, να περιμένουν τη σύνταξή τους, η οποία παραμένει στα συρτάρια των ταμείων. Ένα άλλο πολύ σημαντικό στοιχείο είναι το εξής: Από την καθυστέρηση της Κυβέρνησης και σε αυτόν τον τομέα έχει δημιουργηθεί ένα μεγάλο κρυφό χρέος από τις απλήρωτες συντάξεις. Εκτιμάται ότι το χρέος αυτό είναι του ύψους του 1 δισεκατομμυρίου ευρώ σε ετήσια βάση, που έχουν τα υπό ένταξη στο ΕΦΚΑ ταμεία κύριας ασφάλισης: ΙΚΑ, ΟΑΕΕ, ΟΓΑ, ΕΤΑΑ. Κύριε Υπουργέ, όλες οι κύριες συντάξεις, γήρατος, αναπηρίας και χηρείας εκκρεμούν, λόγω καθυστέρησης έκδοσης της σχετικής εγκυκλίου. Οι άνθρωποι περιμένουν και δεν παίρνουν ούτε καν προσωρινή σύνταξη, που είχαμε θεσπίσει ως κυβέρνηση της Νέας Δημοκρατίας. Το ίδιο πρόβλημα υπάρχει και για την επικουρική σύνταξη στο ΕΤΕΑ. Μάλιστα δεν το κάνει το ίδιο το ΕΤΕΑ και έχει επιλέξει να «πετάξει το μπαλάκι» στα ίδια τα ταμεία. Από 1-1-2015 δεν έχει πληρωθεί τίποτα. Τίποτα! Ούτε καν ποσοστό. Δεν έχει εκδοθεί καμμία απόφαση. Και, βεβαίως, θα πληρωθούν αναδρομικά και θα δημιουργηθεί ένα πελώριο κόστος. Κλείνοντας, λοιπόν, σας ερωτώ: Πότε προτίθεστε να προβείτε στην έκδοση των διευκρινιστικών εγκυκλίων; Έχετε αναλογιστεί ότι το έλλειμμα που θα κληρονομήσει από τα υφιστάμενα ασφαλιστικά ταμεία ο νεοσυσταθείς Ενιαίος Φορέας Κοινωνικής Ασφάλισης από 1-1-2017 συνεχώς διογκώνεται; Και αν ναι, από πού θα καλυφθεί αυτό το κόστος; Ευχαριστώ.
Ευχαριστώ. Τον λόγο έχει ο Υφυπουργός κ. Πετρόπουλος.
Ευχαριστώ, κύριε Πρόεδρε. Τέσσερα τουλάχιστον από τα σημεία της τοποθέτησής σας, κύριε Αυγενάκη, αφορούν τη δική σας πολιτική και αμέσως θα σας πω: Το ΕΚΑΣ αποτελούσε δική σας δέσμευση για την περικοπή του και οι ίδιοι, εν τέλει, κατ' απαίτησή σας είστε εκείνοι που κυρίως στηρίξατε την περικοπή του πέρσι και με την ψήφο σας. Συνεπώς μη μας εγκαλείτε για κάτι που επιμόνως θέλατε να συμβεί. Επίσης, είναι το θέμα των επικουρικών. Δεν θα έπρεπε τουλάχιστον να αποσιωπάται ακόμα ότι η ρήτρα μηδενικού ελλείμματος θα οδηγούσε σε μηδενικές επικουρικές συντάξεις. Και για να αντιλαμβάνεται ο ελληνικός λαός για τι πράγμα μιλάμε, επαναλαμβάνω ότι δεν θα έπρεπε καθόλου να θίξουμε αποθεματικά του Ενιαίου Ταμείου Επικουρικής Ασφάλισης και να δίνουμε επικουρική σύνταξη μόνο αν εισπράττονται τόσες εισφορές όσες θα αρκούσαν για την απονομή αυτών των επικουρικών συντάξεων. Γι' αυτόν τον λόγο ορυμαγδός υποβολιμαίων άρθρων και σχολίων χτύπησαν την απόφασή μας να αξιοποιήσουμε τα αποθεματικά, πάνω από 1,2 δισεκατομμύρια, που έχει το ΕΤΕΑ, προκειμένου να μην υπάρξει περικοπή επικουρικών συντάξεων. Αυτό ήταν άλλωστε ένα επίτευγμα της δικής μας διαπραγμάτευσης, να μην περιοριστούμε στη δέσμευση που εσείς είχατε αναλάβει, να τηρούμε τη ρήτρα μηδενικού ελλείμματος για τις επικουρικές συντάξεις. Το τρίτο είναι οι μειώσεις στις κύριες συντάξεις. Όσες επέρχονται μέσα από ένα σύστημα εξορθολογισμού, στον βαθμό που επέρχονται, οδηγούν στη διατήρηση των ήδη καταβαλλόμενων συντάξεων στο ύψος που καταβάλλονταν, στην προστασία των συντάξεων αυτών και στην προοπτική ανάπτυξης των νέων συντάξεων. Τέλος μιλήσατε για την ταχύτητα απονομής συντάξεων μετά από μείωση κατά 40% των εργαζόμενων στους ασφαλιστικούς φορείς και μετά από μία δική μας επίμονη προσπάθεια να δώσουμε συντάξεις το γρηγορότερο δεν μπορείτε να μιλάτε για καθυστερήσεις. Αυτό διότι στο τέλος του 2014 αρχές του 2015 όταν ανέλαβε η δική μας Κυβέρνηση, εσείς είχατε δώσει κύριες συντάξεις τουλάχιστον τριάντα χιλιάδες λιγότερες σε σχέση με μας. Εκκρεμούσαν από εσάς ογδόντα τρεις χιλιάδες. Έφτασαν εξήντα χιλιάδες οι κύριες συντάξεις που καταβλήθηκαν μέσα στο 2016, με τη δική μας διακυβέρνηση. Κάθε χρόνο από το 2014 προς το 2015 και το 2016 δίναμε παραπάνω τριάντα χιλιάδες συντάξεις. Συνεπώς παρά το γεγονός ότι είχαμε μειωμένο προσωπικό, είναι μάλλον άστοχο να εγκαλείτε την Κυβέρνηση για καθυστερήσεις. Τέλος ανακοινώθηκε ήδη η τροπολογία που εισάγεται προς ψήφιση για τη διάθεση 859.000.000 ευρώ, που θα καλύψουν περίπου εκατόν δύο χιλιάδες συνταξιούχους κύριας σύνταξης μέσα στο 2017. Επομένως αυτό που έχουμε ήδη εξαγγείλει είναι σαφές. Δεν έχουμε καμμία πολιτική αποφυγής καταβολής συντάξεων και δεν δημιουργούμε κανένα κρυφό έλλειμμα εν αντιθέσει με εσάς. Επειδή ξέρετε ότι το κάνατε, γι' αυτό και λέτε ότι το κάνουμε εμείς τώρα. Κρατούσατε πίσω συντάξεις, για να παρουσιάζετε καλύτερα στοιχεία στο οικονομικό ισοζύγιο των ασφαλιστικών φορέων. Μη μας κατηγορείτε ότι εμείς επιδιώκουμε να μην καταβάλουμε συντάξεις, διότι κάνουμε ακριβώς το αντίθετο. Θα δοθούν 859.000.000 ευρώ, για να καλύψουμε εκατόν δύο χιλιάδες συντάξεις και επομένως μέσα στο 2017 θα έχουμε μειώσει εντελώς την αναμονή. Τέλος αν υπάρχει κάποια καθυστέρηση στο νέο τρόπο υπολογισμού των συντάξεων, οφείλεται στην αναμονή που έχουμε από την Ελληνική Στατιστική Υπηρεσία. Περιμένουμε να μας δώσει τον τρόπο υπολογισμού στον παρόντα χρόνο των εισφορών που είχαν καταβληθεί παλιότερα, από το 2002 και μετά, προκειμένου να έχουμε μία σαφή και ορθή αποτίμηση της παρούσας αξίας των εισφορών, με μία αναδρομή από το παρελθόν. Χρειάζεται να εκδοθούν κάποιοι συντελεστές από την ΕΛΣΤΑΤ και επείγεται η έκδοσή τους, οπότε θα ολοκληρωθούν.
Κύριε Αυγενάκη, έχετε τον λόγο για τη δευτερολογία σας για τρία λεπτά.
Ευχαριστώ, κύριε Πρόεδρε. Κύριε Υπουργέ, δεν μας εκπλήσσετε. Πάγια, ανεύθυνη τακτική να πετάτε τη μπάλα στην εξέδρα και νομίζετε ότι όλα είναι καπολλά. Δεν εκλεγήκατε χθες. Δεν αναλάβατε τη διακυβέρνηση του τόπου χθες. Είστε Κυβέρνηση του τόπου δύο χρόνια, κύριε Υπουργέ, δύο χρόνια ευθύνης. Τι έχετε κάνει σε αυτά τα δύο χρόνια; Μονίμως πετάτε τη μπάλα στην εξέδρα. Άρα δεν σας πιστεύει ο ελληνικός λαός. Δεν είστε άμοιροι ευθυνών. Ο ν.4387 από ποιον ψηφίστηκε; Από εσάς. Τι έχετε κάνει όλο αυτό το διάστημα; Απολύτως τίποτα. Έχουν συμπληρωθεί έξι μήνες και ο κόσμος αναμένει και μιλάμε για κόσμο, που αυτή τη στιγμή δεν έχει τη στοιχειώδη δύναμη να υποστηρίξει τις καθημερινές ανάγκες του. Τι μας είπατε; Για άλλη μια φορά μάς είπατε αυτό που έχουμε ξανακούσει από τον κ. Κατρούγκαλο παρεμπιπτόντως, ότι φέρατε την τροπολογία προς ψήφιση στη Βουλή. Μια χαρά! Τι κάνατε έξι μήνες; Φαντάζομαι δεν έχετε αίσθηση του χρόνου ούτε του ρολογιού. Έξι μήνες μετά και οι εγκύκλιοι δεν έχουν ακόμη ετοιμαστεί. Είναι ακόμα σε φάση προετοιμασίας. Πού είστε; Είστε αλλού; Ξέρετε τι σημαίνει καθημερινές ανάγκες; Ο χρόνος περνάει, οι εβδομάδες, οι μήνες και οι ανάγκες διογκώνονται. Δεν καταλαβαίνετε τις ανάγκες του κόσμου; Είστε αλλού; Είστε σε άλλη κοινωνία; Φαντάζομαι ή φανταζόμουν ότι θα απαντούσατε εσείς με μεγαλύτερη μετριοπάθεια, ειδικά μετά την αποχώρηση του κ. Κατρούγκαλου από το Υπουργείο σας Κύριε Υπουργέ, υπάρχει προφορική εντολή προς το ΕΤΑΑ, να μην εκδώσουν καμμία απόφαση για τις επικουρικές συντάξεις; Γνωρίζετε κάτι γι' αυτό; Γιατί τέτοιες πληροφορίες έρχονται στ' αυτιά μας. Έχετε υπολογίσει το κόστος για τα αναδρομικά των συντάξεων που δεν έχουν απονεμηθεί τους τελευταίους μήνες; Έχει εγγραφεί το κόστος αυτό στον προϋπολογισμό του 2016; Έχει υπολογιστεί στον προϋπολογισμό του 2017, που η Κυβέρνησή σας φέρνει τις επόμενες μέρες στη Βουλή; Είναι συγκεκριμένα ερωτήματα και στοιχεία στα οποία δεν απαντάτε. Απλά πετάτε τη μπάλα και λέτε «η δική σας κυβέρνηση…» κ.λπ.. Αυτά ο κόσμος δεν τα ακούει. Βλέπει εσάς ως υπεύθυνους για το μαύρο χάλι στο χώρο των συνταξιούχων. Το έχει πει ο κ. Κατρούγκαλος, το είπατε και εσείς ότι κύριο πρόβλημα για την καθυστέρηση, είναι η έλλειψη προσωπικού. Μα, κύριε Υπουργέ, να σας θυμίσω ότι το 2014, η κυβέρνηση Σαμαρά είχε προετοιμάσει προσλήψεις για μόνιμο προσωπικό και φυσικά η Κυβέρνηση ΣΥΡΙΖΑ - ΑΝΕΛ προτίμησε να πάρει δύο και τρεις χιλιάδες υπαλλήλους στην ΕΡΤ, όπως και καθαρίστριες, και όλα καλά. Προτίμησε δηλαδή να ικανοποιήσει το εκλογικό του σώμα και όχι τις πραγματικές ανάγκες του ελληνικού λαού. Έχετε αναλογιστεί, κύριε Υπουργέ, ότι κάποιοι από αυτούς τους ανθρώπους που περιμένουν την εγκύκλιό σας και την απόφαση απονομής της σύνταξής τους, μπορεί να μην έχουν άλλα εισοδήματα; Το έχετε σκεφτεί αυτό; Τι κάνετε αλήθεια γι' αυτό; Κοιτάξτε να δείτε, αυτά περί κόκκινων γραμμών τα οποία είχε επικαλεστεί ο κ. Κατρούγκαλος και εσείς σε διάφορες συζητήσεις, μάλλον έχουν ξεθωριάσει και έχουν μείνει πίσω. Παρακαλούμε πάρα πολύ με μεγαλύτερη σοβαρότητα και μεγαλύτερο σεβασμό, να εξετάσετε και να απαντήσετε στο θέμα αυτό το οποίο σας ερωτώ. Είναι θέμα ανθρωπιάς και αξιοπρέπειας αλλά και ένδειξη στοιχειώδους σεβασμού από την πολιτεία προς τον πολίτη.
Ευχαριστώ. Έχετε τον λόγο, κύριε Υπουργέ.
Ευχαριστώ, κύριε Πρόεδρε. Κατέχετε καλά την τέχνη της παραπλάνησης, κύριε Αυγενάκη. Εμείς, όμως, αντιλαμβανόμαστε την πολιτική ως πράξη επί της ουσίας. Αυτό που είπα, δεν ήταν καθόλου υπεκφυγή για τη δική μας ευθύνη. Τις ευθύνες μας τις έχουμε στο ακέραιο και από την πρώτη στιγμή, όταν ομιλώ, λέω ότι δεν θα καλυφθούμε κάτω και πίσω από τις δικές σας ανεπάρκειες. Είπα ότι παρ' όλο που μειώθηκε κατά 40% το προσωπικό των ασφαλιστικών φορέων, εμείς με μειωμένο προσωπικό βγάλαμε περισσότερες συντάξεις. Δεν είπα ότι έφταιξε που δεν βγάλαμε πιο πολλές, επειδή εσείς μειώσατε το προσωπικό. Είπα συγκριτικά ότι βγάζαμε κάθε χρόνο τριάντα χιλιάδες παραπάνω από όσες έβγαιναν πριν. Μας κατηγορείτε που το πετυχαίνουμε αυτό, παρά τα πενιχρά μέσα σε δομές και σε προσωπικό; Το πετυχαίνουμε. Αυτό είναι έπαινος για εμάς και μομφή για εσάς. Μην προσπαθείτε να το αξιοποιήσετε, δήθεν ενδιαφερόμενοι εσείς για το ότι οι συνταξιούχοι δεν έπαιρναν γρήγορα τη σύνταξη, όταν εσείς το είχατε τέχνη το να καθυστερείτε, για να δείχνετε λογιστικά αποτελέσματα εντελώς επίπλαστα και μη ανταποκρινόμενα στην αλήθεια. Όσον αφορά τα στοιχεία που λέτε, επιμένετε να ψεύδεστε, λέγοντας ότι εμείς δίνουμε γραμμή να μη βγαίνουν συντάξεις, τη στιγμή που σας λέω - και το ξέρει πια όλος ο ελληνικός λαός - ότι ήδη είναι απόφαση της Κυβέρνησης, να διατεθούν για την κάλυψη εκατόν δύο χιλιάδων συντάξεων που εκκρεμούν - οπότε φθάνουμε κοντά στον μηδενισμό -859 εκατομμύρια ευρώ. Είναι γραμμένο και θα ψηφιστεί και τότε τι θα λέτε; Υποψιάζομαι ότι προαναγγέλλετε πάλι υπονομεύσεις στη δική μας προσπάθεια. Θα κάνετε ό,τι περνάει από το χέρι σας για να μην το πετύχουμε αυτό. Δεν θέλω να πω πού εδράζονται οι υποψίες μου. Είναι ο λόγος σας και η συμπεριφορά κάποιων μέσα στο σύστημα της κοινωνικής ασφάλισης που έχετε αφήσει πίσω, να δυσκολέψουν κάθε βήμα που εμείς κάνουμε για την επιτυχία αυτού του εγχειρήματος. Διότι ο ενιαίος φορέας κοινωνικής ασφάλισης, κύριε Αυγενάκη, θα λειτουργήσει αποτελεσματικά και για τους ασφαλισμένους και για τους υπαλλήλους. Θα έχουμε, επιτέλους, έναν δημόσιο φορέα κοινωνικής ασφάλισης με διαφάνεια, με έναν τρόπο που ο κάθε ασφαλισμένος βλέπει στην παρούσα χρονική στιγμή και ανά πάσα στιγμή στο μέλλον, ποια είναι η σύνταξη που θα λαμβάνει. Διαφάνεια, κατάργηση οποιασδήποτε διαπλοκής, εξαφάνιση της διαφθοράς. Αυτό θα είναι το δικό μας αποτέλεσμα και αυτά τα στοιχήματα εμείς θα τα πετύχουμε. Επομένως να μιλάμε με βάση τα δεδομένα και αυτή πρέπει να είναι η ουσία της πολιτικής μας αντιπαράθεσης.
Ευχαριστώ, κύριε Υπουργέ.
Κύριε Πρόεδρε, μόνο μια κουβέντα να πω.
Παρακαλώ, κύριε Αυγενάκη. Δεν υπάρχει τριτολογία, διότι αν μιλήσετε, θα ξαναμιλήσει και ο Υπουργός και δεν υπάρχει τριτολογία εκ του Κανονισμού.
Μια κουβέντα μόνο. Άλλωστε δεν είναι βαρύ το πρόγραμμα.
Θα μιλήσετε με τον Υπουργό. Τριτολογία εκ του Κανονισμού δεν υπάρχει.
Επειδή άφησε μια αιχμή και ένα υπονοούμενο ότι κάποιοι δυσκολεύουν το έργο…
Σύμφωνοι αλλά θα ζητήσει τον λόγο να απαντήσει και ο Υπουργός.
Μόνο μια πρόταση θα πω.
Πείτε τα στον ίδιο. Τριτολογία δεν υπάρχει.
Άφησε ο Υπουργός αιχμές και υπονοούμενα.
Το αντιλαμβάνομαι, αλλά τριτολογία δεν υπάρχει.
Κύριε Πρόεδρε…
Κύριε Υπουργέ…
Παρακαλώ, αυτά δεν θα γραφτούν στα Πρακτικά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τέσσερις εκπαιδευτικοί από το δεκαθέσιο Δημοτικό Σχολείο Μαντουκιού Κέρκυρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προτού προχωρήσουμε - ζητώ συγγνώμη από τον Υπουργό και τον ερωτώντα Βουλευτή - πρέπει να ανακοινώσω ποιες ερωτήσεις δεν θα συζητηθούν, όπως μας ενημερώνει ο Γενικός Γραμματέας της Κυβέρνησης κ. Καλογήρου. Η δεύτερη με αριθμό 205/14-11-2016 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, σχετικά με την πορεία εσόδων της Ελληνικής Αεροπορικής Βιομηχανίας Α.Ε. (ΕΑΒ), δεν θα συζητηθεί λόγω αναρμοδιότητας του Υπουργείου. Αρμόδιο Υπουργείο είναι το Υπουργείο Οικονομικών. Η πέμπτη με αριθμό 222/15-11-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Αγροτικής Ανάπτυξης και Τροφίμων, σχετικά με τις σοκαριστικές μαρτυρίες για γνωστό κλαμπ του Αμαρουσίου, δεν θα συζητηθεί λόγω αναρμοδιότητας του Υπουργείου. Αρμόδιο Υπουργείο είναι και πάλι το Υπουργείο Οικονομικών και το Υπουργείο Εσωτερικών. Η πρώτη με αριθμό 210/15-11-2016 επίκαιρη ερώτηση πρώτου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Μεταναστευτικής Πολιτικής, σχετικά με την εφαρμογή μέτρων αντιμετώπισης της παρατεταμένης προσφυγικής - μεταναστευτικής κρίσης στη Σάμο, δεν θα συζητηθεί λόγω απουσίας του αρμοδίου Υπουργού κ. Μουζάλα στο εξωτερικό. Η τρίτη με αριθμό 218/15-11-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την απαγόρευση από το Υπουργείο Οικονομικών του ανοίγματος νέων τραπεζικών λογαριασμών και την «ανοχή» των υπερβολικών χρεώσεων για ηλεκτρονικές διατραπεζικές συναλλαγές, δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί και πάλι για συζήτηση. Η δέκατη με αριθμό 152/31-10-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, σχετικά με το «αν επέστρεψαν ο Υπουργός Οικονομικών και τα συγγενικά του πρόσωπα τα χρήματά τους στις ελληνικές τράπεζες όπως ο ίδιος προέτρεψε τους Έλληνες για να αρθούν τα “capital controls”»,δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί και πάλι για συζήτηση. Η ενδέκατη με αριθμό 117/17-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Οικονομικών, σχετικά με την «σκανδαλώδη» πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων ευρώ, δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί και πάλι για συζήτηση. Η με αριθμό 31/3-10-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση μεριδιούχων των Συνεταιριστικών Τραπεζών, δεν θα συζητηθεί λόγω κωλύματος του αρμόδιου Υπουργού Οικονομικών κ. Τσακαλώτου, ο οποίος θα απουσιάζει λόγω φόρτου εργασίας, όπως ο ίδιος δηλώνει και θα. επαναπροσδιοριστεί και πάλι για συζήτηση. Η τέταρτη με αριθμό 219/15-11-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με την ψηφιοποίηση κινητών μνημείων και τις άθλιες εργασιακές σχέσεις που καλούνται να δουλέψουν οι αρχαιολόγοι, δεν θα συζητηθεί εξαιτίας κωλύματος της αρμόδιας Υπουργού κ. Κονιόρδου λόγω ανειλημμένων υποχρεώσεων. Η έκτη με αριθμό 209/14-11-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, σχετικά με την αποκατάσταση αδικίας στην Παραγωγή Ηλεκτρικού Ρεύματος από τα Οικιακά Φωτοβολταϊκά Συστήματα, δεν θα συζητηθεί εξαιτίας κωλύματος του Υπουργού κ. Σταθάκη λόγω ανειλημμένων υποχρεώσεων. Η τρίτη με αριθμό 216/15-11-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς την Υπουργό Πολιτισμού και Αθλητισμού, σχετικά με την απόφαση του Συμβουλίου της Επικρατείας για τον Καταλογισμό 30.000.000 ευρώ στους τριάντα δύο καταδικασθέντες του Παγκοσμίου Στίβου «Αθήνα 1997», δεν θα συζητηθεί εξαιτίας κωλύματος του Υφυπουργού Πολιτισμού και Αθλητισμού κ. Βασιλειάδη, επειδή χρειάζεται χρόνο για ενημέρωση. Η όγδοη με αριθμό 186/8-11-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Πολιτισμού και Αθλητισμού και Εσωτερικών, σχετικά με την κατάσταση που επικρατεί στα Εθνικά Αθλητικά Κέντρα (ΕΑΚ) και τα Δημοτικά Αθλητικά Κέντρα, δεν θα συζητηθεί εξαιτίας κωλύματος του Υφυπουργού Πολιτισμού και Αθλητισμού κ. Βασιλειάδη, επειδή χρειάζεται χρόνο για ενημέρωση. Η ένατη με αριθμό 157/31-10-2016 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Εθνικής Άμυνας, σχετικά με το «άμεσο κλείσιμο συνόρων, φύλαξη από τις Ένοπλες Δυνάμεις και δημοψήφισμα για το λαθρομεταναστευτικό ζήτημα», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Δημητρίου Βίτσα εξαιτίας διευρυμένης επιτελικής σύσκεψης του Υπουργείου. Επίσης, δεν θα συζητηθεί, η πρώτη με αριθμό 211/15-11-2016 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς την Υπουργό Τουρισμού, σχετικά με την εισαγωγή νομοθετικού πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό, λόγω κωλύματος της Υπουργού Τουρισμού κ. Κουντουρά, επειδή θα βρίσκεται στη Θεσσαλονίκη. Επιπλέον δεν θα συζητηθεί η πέμπτη με αριθμό 190/8-11-2016 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα, καθώς ο αρμόδιος Αναπληρωτής Υπουργός δηλώνει φόρτο εργασίας. Δυστυχώς, έχουμε και άλλες ερωτήσεις που δεν θα συζητηθούν. Δεν θα συζητηθεί η έκτη με αριθμό 185/8-11-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την άμεση κάλυψη των εκπαιδευτικών κενών στα Επαγγελματικά Λύκεια της Κρήτης, λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, καθώς δεν έχουν ακόμα διευκρινιστεί οι αρμοδιότητες. Επίσης, δεν θα συζητηθεί η έβδομη με αριθμό 179/7-11-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Λιμενικής Ακαδημίας στην Αλεξανδρούπολη, λόγω κωλύματος του Υπουργού Ναυτιλίας και Νησιωτικής Πολιτικής κ. Κουρουμπλή, με αιτιολογία ανειλημμένες υποχρεώσεις. Προχωρούμε στη συζήτηση της δωδέκατης με αριθμό 143/26-10-2016 επίκαιρης ερώτησης δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Μάριου Σαλμά προς τον Υπουργό Εσωτερικών, σχετικά με τη λήψη άμεσων και μόνιμων μέτρων για την αντιπλημμυρική προστασία της Ιεράς Πόλεως του Μεσολογγίου. Θα απαντήσει ο Υπουργός κ. Σκουρλέτης. Κύριε Σαλμά, έχετε τον λόγο για δύο λεπτά.
Ευχαριστώ, κύριε Πρόεδρε. Δεν θα μπορούσα παρά να σας ευχαριστήσω, κύριε Υπουργέ, για τον σεβασμό που δείχνετε στη διαδικασία του κοινοβουλευτικού ελέγχου. Γίνεται εμφανέστατος αυτός ο σεβασμός μετά από όλες αυτές τις περιπτώσεις υποτιθέμενου κωλύματος Υπουργών της Κυβέρνησης, οι οποίες οδηγούν σε ακύρωση, ουσιαστικά, την πράξη κοινοβουλευτικού ελέγχου. Ακυρώθηκαν δεκατρείς επίκαιρες ερωτήσεις γιατί οι Υπουργοί δήλωναν κώλυμα ή δεν πρόλαβαν να ενημερωθούν. Στα δεκαέξι χρόνια που είμαι Βουλευτής, αυτό είναι πρωτόγνωρο. Επειδή, λοιπόν, δεν είναι συνηθισμένος αυτός ο σεβασμός που δείχνεται από Υπουργούς στην κοινοβουλευτική διαδικασία, γι' αυτό και ήθελα να σας ευχαριστήσω. Η σημερινή ερώτησή μου, κύριε Υπουργέ, προκαλεί μια συνηθισμένη συζήτηση σε ένα όχι τόσο ασυνήθιστο θέμα που αφορά τη μέριμνα της πολιτείας, προκειμένου να αποκαταστήσει την κανονικότητα σε μια κοινωνία που λόγω έντονων καιρικών φαινομένων επλήγη, τόσο σε επίπεδο νοικοκυριών αλλά και επιχειρήσεων, είτε αστικού τύπου είτε ζωικού και φυτικού κεφαλαίου. Αυτό συνέβη στον Δήμο Μεσολογγίου την 21η Οκτωβρίου. Η περίοδος, όμως, που καλείστε να δράσετε δεν είναι συνηθισμένη. Ο διάλογος και ο προβληματισμός για τη στάση ενός κράτους απέναντι στους αδύναμους πολίτες και ιδιαίτερα απέναντι σε αυτούς που από τη μια μέρα στην άλλη, χωρίς να ευθύνονται, έρχονται σε μια αντικειμενική δυσκολία επαναφοράς της ζωής τους σε μια προηγούμενη κατάσταση, καθίσταται υψηλά στην πολιτική ατζέντα και ξεπερνά τις πολιτικές, παραδοσιακές ιδεολογίες, αφού σταδιακά δημιουργείται κοινός τόπος συνάντησης. Ουσιαστικά, σήμερα, κύριε Υπουργέ, δεν καλείστε μόνο να απαντήσετε στο τι θα κάνει η πολιτεία για το Μεσολόγγι, αλλά για το πώς αντιλαμβάνεται την κατάσταση μια Κυβέρνηση, που στον ιδεολογικό της πυρήνα υποτίθεται ότι είχε τη στήριξη των αδύναμων κοινωνικών ομάδων, δεδομένων των οικονομικών δυσκολιών στη χώρα. Όμως, επειδή εδώ δεν μιλούμε για τα πολλά δισεκατομμύρια που λείπουν από τη χώρα, αλλά μιλούμε για κάποιες εκατοντάδες χιλιάδες ευρώ που πρέπει να δοθούν από την Κυβέρνηση, για να φανεί το κοινωνικό πρόσωπο μιας Κυβέρνησης, η απάντησή σας θα κρίνει πραγματικά κατά πόσο η Κυβέρνηση εννοούσε αυτά που έλεγε αλλά και κατά πόσο πιστεύετε στην εφαρμοσμένη ιδεολογία, δηλαδή κατά πόσο το θεώρημα που κάποιος πιστεύει για τη στήριξη των αδυνάτων γίνεται πράξη, σε μια περίπτωση που μπορεί το κράτος να πάρει στην πλάτη του αυτήν την αντιμετώπιση των πληγέντων.
Προτού απαντήσετε, κύριε Υπουργέ, επειδή ο κ. Σαλμάς έθιξε το θέμα της παρουσίας των Υπουργών και επειδή μας παρακολουθεί και ο κόσμος στην τηλεόραση, πρέπει να πω ότι οι Υπουργοί που δηλώνουν ότι δεν έχουν ακόμα διευκρινιστεί τα καθήκοντά τους λόγω του ανασχηματισμού, είναι απόλυτα δικαιολογημένοι, όπως και οι Υπουργοί που βρίσκονται στο εξωτερικό. Εκεί που πράγματι υπάρχει θέμα είναι όταν αορίστως δηλώνει κάποιος «δεν έρχομαι», διότι αυτό αντίκειται προς τα καθήκοντα του Υπουργού. Δηλαδή, ο κοινοβουλευτικός έλεγχος δεν είναι αν θέλει να έρθει ο Υπουργός. Υποχρεούται να έρθει ο Υπουργός. Κατά συνέπεια πρέπει να ξεχωρίσουμε αυτό το πράγμα, ότι οι δικαιολογημένοι Υπουργοί είναι δικαιολογημένοι και οι αδικαιολόγητοι είναι αδικαιολόγητοι. Επίσης, έχει ληφθεί απόφαση στη Διάσκεψη των Προέδρων ότι, αν αυτό το φαινόμενο συνεχισθεί, τότε θα πάμε στο παλαιότερο καθεστώς, που κάθε Υπουργείο είχε την ημέρα του και ήταν υποχρεωμένος να έρθει ο Υπουργός. Είπαμε στη Διάσκεψη των Προέδρων να αφήσουμε αυτό το παλιότερο σύστημα που υπήρχε και να μείνουμε σε έναν πιο πολιτισμένο τρόπο, δηλαδή να μην είναι υποχρεωμένος να έρθει, αλλά να το αντιλαμβάνεται ο ίδιος. Δυστυχώς, όμως, υπάρχουν ορισμένοι οι οποίοι δεν το αντιλαμβάνονται. Όχι, όμως, με τα ξερά να καίμε και τα χλωρά και το ανάποδο, διότι είναι και άδικο για τους Υπουργούς που είναι συνεπείς να τους βάζουμε όλους μαζί. Ο κ. Σκουρλέτης είναι, βέβαια, στους συνεπείς - το είπατε, δεν είναι ανάγκη να το πω εγώ - αλλά πρέπει να το πούμε. Παρακαλώ, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Πρόεδρε και κύριε Σαλμά, αναγκάζομαι να ξεκινήσω με ένα σχόλιο στο οποίο και εσείς αναφερθήκατε, σε σχέση με την παρουσία των Υπουργών της Κυβέρνησης. Θέλω να σας πω - και το γνωρίζουν όσοι έχουν κατά καιρούς αναλάβει καθήκοντα Υπουργού - ότι πολλές φορές είναι τέτοια τα γεγονότα, που δεν επιτρέπουν να υπάρχει μια απόλυτη συνέπεια σε αυτό το πράγματι αναγκαίο επίπεδο κοινοβουλευτικού ελέγχου. Μην υποτιμάμε το γεγονός του πρόσφατου ανασχηματισμού, διότι υπάρχει ανάγκη εδώ ένας Υπουργός να κατέχει ορισμένα ζητήματα, να ενημερωθεί από τις Υπηρεσίες - αυτό δεν είναι μια υπόθεση μιας και δυο ημερών - για να μπορεί όχι να απαγγέλλει μια κασέτα, αλλά να μπορεί να δίνει ειλικρινείς και πειστικές απαντήσεις. Από εκεί και έπειτα, σε σχέση με την ερώτησή σας, πράγματι στις 21 και 22 Οκτωβρίου του 2016 τα έντονα καιρικά φαινόμενα, οι βροχοπτώσεις, προκάλεσαν μεγάλης έκτασης καταστροφές ιδιαίτερα στον Δήμο του Μεσολογγίου, της σειράς πόλεων του Μεσολογγίου, καταστροφές που σχετίζονται με επιχειρήσεις, σπίτια και καλλιέργειες. Νομίζω ότι η ανταπόκριση της πολιτείας και των αρμόδιων Υπηρεσιών ήταν άμεση και αυτό αποδεικνύεται από τα γεγονότα. Μιλάμε όχι για ένα, αλλά για πολλά Υπουργεία τα οποία συντονίζονται και επιχειρούν να απαντήσουν στις συγκεκριμένες κατασκευές. Τα αναφέρω εν τάχει: Υπουργείο Εσωτερικών, Υπουργείο Οικονομικών, Υπουργείο Εργασίας, το ΥΠΟΜΕΔΙ και το Υπουργείο Αγροτικής Ανάπτυξης. Μια σειρά μέτρα άμεσα, αυτή τη στιγμή έχουν δρομολογηθεί. Πρώτα απ' όλα, σε σχέση με τα προβλήματα που υπήρξαν και τις καταστροφές, τόσο σε ζωικό όσο και σε φυτικό κεφάλαιο, έχουν καταγραφεί ήδη οι ζημιές σε καλλιέργειες βαμβακιού και ελαιοκαλλιέργειες για τους Δήμους Μεσολογγίου, Ναυπακτίας και Ευπαλίου Δωρίδος και έχουν ήδη υποβληθεί μέχρι τις 6 Νοεμβρίου οι αντίστοιχες δηλώσεις. Όσοι πληρούν τις προϋποθέσεις μετά τον έλεγχο αυτών των δηλώσεων θα υπαχθούν σε πρόγραμμα επιχορήγησης από την Υπηρεσία Πολιτικής Σχεδίασης Εκτάκτων Αναγκών. Σε σχέση με τις ζημιές στα σπίτια, έχει υπάρξει αυτή τη στιγμή έλεγχος μέχρι τις 27 Οκτωβρίου. Έχουν ελεγχθεί εκατόν ογδόντα εννέα κτήρια στο Μεσολόγγι και σαράντα πέντε στον Δήμο Ναυπάκτου. Σε σχέση με την αποζημίωση που προβλέπεται για τις επιχειρήσεις και τους ελευθεροεπαγγελματίες, αρμοδιότητας του Υπουργείου Οικονομικών, με βάση το υφιστάμενο θεσμικό πλαίσιο, προβλέπεται αποζημίωση έως 30% για ζημιές σε κτηριακές εγκαταστάσεις, μηχανολογικό εξοπλισμό και πρώτες ύλες. Επιπλέον, υπάρχουν μέτρα έκτακτης, άμεσης ενίσχυσης των πληγέντων και κατ' άτομο, αλλά και σε σχέση με τις οικογένειες. Προβλέπεται το ποσό 586,94 ευρώ για κάθε ενίσχυση, για κάθε οικογένεια, καθώς επίσης και αποζημίωση σε νοικοκυριά ποσού 5.869,41 ευρώ για νοικοκυριά που έχουν υποστεί ζημιές στην κατοικία τους για οικοσκευές. Παράλληλα, οι ασφαλιστικοί φορείς έχουν ήδη προβλέψει να υπάρχει μια κεφαλαιοποίηση οφειλών προς τα ασφαλιστικά ταμεία. Όσοι θέλουν έχουν μπει σε πρόγραμμα ρύθμισης των δόσεών τους, δόσεις οι οποίες ανέρχονται από δώδεκα έως είκοσι τέσσερις στον αριθμό. Το Υπουργείο Εσωτερικών συντονίζει όλη αυτή τη δουλειά. Ο Δήμος του Μεσολογγίου έχει κηρυχθεί σε κατάσταση έκτακτης ανάγκης μέχρι τις 21-4-2017. Υπάρχουν, επίσης, και πολλά άλλα, αλλά δεν μας επιτρέπει ο χρόνος να είμαστε πιο αναλυτικοί. Δεν νομίζω, λοιπόν, να θεωρούμε ότι υπήρξε κάποια ολιγωρία. Όμως, επιτρέψτε μου ένα σχόλιο πριν σας ακούσω στη δευτερολογία σας. Πρέπει να καταλάβουμε το εξής. Έχουμε μπει σε μια περίοδο κατά την οποία τα ακραία καιρικά φαινόμενα πληθαίνουν ολοένα και περισσότερο, κάτι που δεν είναι άσχετο με αυτή την πολύ μεγάλη συζήτηση που γίνεται για την υπόθεση της κλιματικής αλλαγής. Άρα, όταν σχεδιάζουμε τις πόλεις μας - και ένα μέρος του σχεδιασμού αφορά και τις περιφέρειες και τους δήμους - , πρέπει να μη σκεφτόμαστε μόνο την επόμενη ημέρα, αλλά τις επόμενες γενεές και τις κλιματικές αλλαγές, οι οποίες αυτή τη στιγμή στέλνουν ένα σήμα κινδύνου. Νομίζω ότι βρισκόμαστε σε έναν καλό δρόμο, παρά τη δυσκολία της εποχής μας και τα πενιχρά μέσα που διαθέτουμε, σε ορισμένες περιπτώσεις. Σας ευχαριστώ.
Σας ευχαριστούμε, κύριε Υπουργέ. Κύριε Σαλμά, έχετε και πάλι τον λόγο.
Κύριε Υπουργέ, προφανώς υπάρχουν τα βραχυπρόθεσμα μέτρα αντιμετώπισης, τα μεσοπρόθεσμα μέσα σχεδίασης για μια τοπική κοινωνία, ώστε να μη βρει αθωράκιστη την πόλη ένα ακόμα καιρικό φαινόμενο, αλλά και τα μακροπρόθεσμα σχέδια, που αφορούν γενικότερες πολιτικές για την κλιματική αλλαγή. Θα ήθελα να επισημάνω ότι προφανώς αναφέρθηκαν τα συνηθισμένα που προβλέπονται σε κάθε φυσική καταστροφή. Ωστόσο, θα ήθελα να κάνω μια καλοπροαίρετη παρατήρηση. Ο χρόνος αντιμετώπισης και καταβολής των χρημάτων στους πληγέντες θα μπορούσε να είναι πιο γρήγορος. Επίσης, θα ήθελα να τονίσω ότι η Κυβέρνησή σας δούλεψε με το υπάρχον θεσμικό πλαίσιο, πράγμα που σημαίνει ότι δεν θεώρησε πως έπρεπε να νομοθετήσει διαφορετικά γι' αυτούς που πλήττονται από παρόμοιες φυσικές καταστροφές. Το θεσμικό πλαίσιο που δημιουργεί μια κυβέρνηση δείχνει και την πολιτική της άποψη για το πώς πρέπει να αποζημιώνονται ακόμα και τα ποσά, τα πόσα ευρώ δηλαδή παίρνει κάθε οικογένεια και το πόσο τοις εκατό της ζημιάς αποζημιώνει το κράτος. Αυτό δείχνει την πολιτική άποψη, την ιδεολογία, που βρίσκεται από πίσω. Όμως, στην πράξη δεν βλέπω να εκφράζεται, διότι δουλεύετε με το θεσμικό σύστημα που υπήρχε μέχρι τώρα. Επιπλέον, δεν βλέπω τον μεσοπρόθεσμο σχεδιασμό. Όσον αφορά το τι σημαίνει μεσοπρόθεσμος σχεδιασμός, σημαίνει ότι θα ήθελα να ακούσω τι θα συμβεί με τα αντλιοστάσια που δεν λειτούργησαν, με τα χρήματα που δεν έχει ο δήμος και η περιφέρεια για να επισκευαστούν ή, αν χρειαστεί, να αντικατασταθούν τα αντλιοστάσια, για να μπορεί να γίνεται καλύτερα η αποχέτευση των όμβριων υδάτων, διότι το πρόβλημα παραμένει. Άλλωστε, γι' αυτό προέκυψαν αυτές οι ζημιές. Διότι η πόλη ήταν αθωράκιστη, αφού τα αντλιοστάσια δεν λειτούργησαν, γιατί είναι παλιά και γιατί βεβαίως δεν είχε σκεφτεί κανείς ότι η πόλη του Μεσολογγίου είναι δομημένη με ελάχιστη υψομετρική διαφορά σε σχέση με τη θάλασσα. Πάλι, λοιπόν, η επόμενη έντονη βροχή, το επόμενο πολύ έντονο καιρικό φαινόμενο θα δημιουργήσει αντίστοιχα φαινόμενα, τόσο στο Μεσολόγγι όσο και στη Ναύπακτο, για τον ίδιο ακριβώς λόγο που δημιουργήθηκαν και τα προβλήματα της 21ης Οκτωβρίου. Επομένως στη δευτερολογία σας θα σας παρακαλούσα να μου πείτε - αν έχετε κάτι να μου πείτε - για τα μεσοπρόθεσμα μέτρα που πρόκειται να λάβετε, ώστε στο επόμενο καιρικό φαινόμενο να μη χρειαστεί να έρθουμε πάλι στη Βουλή και να συζητάμε τα άμεσα μέτρα αποκατάστασης των πληγέντων. Με άλλα λόγια, δηλαδή, θα ήθελα να μου πείτε τι μέτρα πρόκειται να λάβει αυτή η πολιτεία το επόμενο διάστημα σε έργα υποδομής, πριν φθάσουμε στην κλιματική αλλαγή και στα μέτρα προάσπισης της αλλαγής αυτής, για να θωρακίσει τις περιοχές των Δήμων Μεσολογγίου και Ναυπάκτου, ώστε να μην προκύψουν ξανά τέτοια προβλήματα και να μην είναι εκτεθειμένη η πόλη στα καιρικά φαινόμενα.
Ευχαριστώ. Κύριε Υπουργέ, έχετε τον λόγο και πάλι για τη δευτερολογία σας.
Ευχαριστώ και πάλι, κύριε Πρόεδρε. Θέλω να σας θυμίσω, γιατί, προφανώς, φαντάζομαι ότι το γνωρίζετε ότι ήδη από τις 15 Φεβρουαρίου του 2016 έχει εγκριθεί πρόγραμμα πρόληψης ζημιών και καταστροφών για την πόλη του Μεσολογγίου στο ύψος του ποσού των 100.000 ευρώ, ενώ επιπλέον 50.000 ευρώ αυτή τη στιγμή δρομολογούνται για τον ίδιο ακριβώς σκοπό. Από εκεί και έπειτα, μέσα στο 2016 έχουν αντληθεί από τους Κεντρικούς Αυτοτελείς Πόρους για το Μεσολόγγι 472.535 ευρώ. Ταυτόχρονα, για θέματα που άπτονται αυτών των ζητημάτων, που θέσατε στη δευτερολογία σας, δηλαδή την εκπόνηση μελετών και τη διερεύνηση των αιτιών των πλημμυρικών φαινομένων, υπάρχει το πρόγραμμα «ΥΜΕΠΕΡΑA», από το οποίο έχουν διατεθεί 115.496 ευρώ, ενώ στο πλαίσιο του Περιφερειακού Προγράμματος Δυτικής Ελλάδας για το ΕΣΠΑ της περιόδου 2014-2020 για την αντιπλημμυρική προστασία προβλέπονται 5,2 εκατομμύρια ευρώ. Άρα, λοιπόν, όλα αυτά στα οποία αναφερθήκατε αυτή την στιγμή αντιμετωπίζονται. Όμως, είπατε για το θεσμικό πλαίσιο και κατά πόσο θα πρέπει να αλλάξει. Προσέξτε να δείτε, το κράτος σε αυτό ειδικά το θέμα πρέπει να έχει μια συνέπεια. Αλίμονο εάν κάθε φορά μια κυβέρνηση ανακάλυπτε ένα δικό της σύστημα αντιμετώπισης. Προφανώς χρήζει βελτίωσης, με βάση την εμπειρία που έχουμε στην αντιμετώπιση τέτοιων ζητημάτων, αλλά το θέμα είναι η διαθεσιμότητα των πόρων. Μάλιστα αναφερθήκατε και κάνατε έναν υπαινιγμό στην πρωτομιλία σας για μια υποτιθέμενη στήριξη των αδυνάμων και ασκήσατε κριτική σε αυτή την Κυβέρνηση γι' αυτό. Ποιος; Εσείς από ποια μεριά μιλάτε; Από την υποστήριξη των δυνατών, των ολίγων, και λέτε στην Κυβέρνηση αυτή, που μέσα σε πρωτόγνωρα δύσκολες συνθήκες υπερασπίζεται, στο μέτρο του δυνατού, και τον οποιονδήποτε και εκείνες τις κατηγορίες, οι οποίες πραγματικά πλήγηκαν από την πολιτική που μας κληροδοτήσατε, των πέντε χρόνων ακραίας λιτότητας; Κάνετε κριτική; Να την κάνετε την κριτική, αλλά αυτή να ξέρετε ότι αξιολογείται. Ο καθένας ξέρει, λοιπόν, τις ιεραρχήσεις που έχει κάθε πολιτικός χώρος, τις αξίες που υπηρετεί και το πρόγραμμά του. Πάνω σε αυτό το πραγματικό πεδίο της εφαρμοζόμενης πολιτικής όλοι κρινόμαστε. Σας ευχαριστώ πολύ.
Κι εγώ ευχαριστώ. Με την ομιλία σας ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.57΄ λύεται η συνεδρίαση για τη Δευτέρα 21 Νοεμβρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.